སླར
ཡང་རིན་གྱིས་བསླུ་བ་ནི།།སྣ་ཚོགས་རྒྱུད་དུ་གསུངས་པ་ཡི།།ཡོན་ནི་བླ་ན་མེད་པ་ཡིན།།དེས་ན་སངས་རྒྱས་ཀུན་དབང་བསྐུར།།རྒྱུད་རྣམས་ཀུན་ཏུ་སྦས་པ་ཡིན།།སངས་རྒྱས་ཀུན་དེ་བྲོས་རྣལ་འབྱོར་ནི།།ཐམས་ཅད་ཡང་དག
བདེ་བ་བསྐྱེད།།སེམས་ཅན་ཀུན་གྱིས་མ་རྟོགས་པ།།འཇིག་རྟེན་མགོན་པོས་གསུངས་པ་ནི།།དེ་བཞིན་གཤེགས་པ་ཀུན་གྱི་ཐུགས།།གསུང་དང་སྐུ་ནི་ཐམས་ཅད་འདུ་ཤེ།།དེ་ལྟར་གཉིས་ཀས་ཤེས་ནས་ནི།།བྱིན་གྱིས་བརླབ་པ།།
བརྗོད་པར་བྱ།།འདི་དག་ཐམས་ཅད་ཡིད་དང་ནི།།ལུས་དང་ངག་ལས་ཡང་དག་འབྱུང་།།སངས་རྒྱས་ཀུན་གྱིས་བྱིན་བརླབ་ཕྱིར།།རྗེས་གནང་དེ་ལ་སྦྱིན་པར་བྱ།།རྡོ་རྗེ་འཛིན་པ་ཀུན་གྱི་ཕྱིར།།རྫོགས་སངས་རྒྱས་ཀྱིས་དབང་བསྐུར།

ཞིང་།།འདས་དང་མ་བྱོན་རྣམས་དང་ནི།།རྡོ་རྗེ་འཛིན་ཀུན་གྱིས་ཀྱང་ངོ་།།ད་ནི་བློ་གྲོས་ཆེན་པོ་ཁྱོད།།སངས་རྒྱས་ཀུན་དང་སྐུ་གཅིག་སྟེ།།ཆོས་དང་ཟང་ཟིང་སྦྱིན་པ་ཡིས།།སེམས་ཅན་རྗེས་སུ་གཟུང་བར།
གྱིས།།ཅི་ནུས་པས་ནི་དཀོན་མཆོག་གསུམ།།བདེ་བ་བསྐྱེད་པ་བསྲུང་བར་བྱ།།རྡོ་རྗེ་སེམས་དཔའི་བྱ་བ་འདི།།སངས་རྒྱས་ཀུན་གྱིས་ངེས་གསུངས་ཏེ།།རྡོ་རྗེ་འཛིན་མཆོག་ཁྱོད་ཀྱིས་ནི།།བརྙས་པ་དག་ཀྱང་མི་བྱའོ།།ཡང་པ་ནི་མ
སྤངས་པས།།དུས་བྱས་ཤིན་ཏུ་མི་བཟད་པའི།།དམྱལ་བའི་སྡུག་བསྔལ་འཇིགས་པའི་ཚོགས།།བསྐལ་པ་བརྒྱར་ནི་མྱོང་བར་འགྱུར།།གང་ཡང་འཇིག་རྟེན་སུན་འབྱིན་དང་།།ལོག་པའི་ཆོས་ནི་ཀུན་སྤྱོད་དང་།།དམ་ཆོས་སྦྱོང་བར
བྱེད་པཔ་པོ།།དེ་དང་ཀུན་ཏུ་གནས་མི་བྱ།།རྨོང་སེ་ཤིང་ཆོས་བྲལ་དེ་དག་ནི།།རང་གི་བདེ་བར་བརྩོན་ཡིད་ལྡན།།ཚུལ་ངན་བསོད་ནམས་བྲལ་བ་ཡིས།།བྱང་ཆུབ་མཆོག་འཐོབ་མི་འགྱུར་གྱི།།འཁོར་བ་རུ་ནི་ཕན་ཚུན་དུ།།འགྲོ་བ་དྲུག
ཏུ་ཤིན་ཏུ་འཁོར།།འཇིག་རྟེན་རྨོངས་པའི་ངང་ཚུལ་ཅན།།རབ་ཏུ་འདྲེ་བར་བྱེད་མཚུངས་ཤིང་།།དེ་འདྲ་བ་ནི་དུ་མ་ཡང་།།འཁྲུལ་པའི་ཆོས་ལ་ཀུན་ཏུ་གནས།།དེ་རྣམས་བདེ་འགྲོར་མི་སྐྱེ་ཞིང་།།སངས་རྒྱས་ཀྱང་ནི་རྙེད་པར་
དཀའ།།བློ་གྲོས་ཆེན་པོ་ཁྱོད་ཀྱིས་ནི།།དེ་རྣམས་ལ་ནི་རྟག་བསྲུང་བྱ།།དེ་ལྟར་བདུད་ཀྱི་ཞགས་པས་བཅིང་།།གཞན་རྣམས་ཀྱང་ནི་ཕུང་བ་ཡིན།།སངས་རྒྱས་ཀུན་བདག་རང་ཉིད་དོ།།ད་ནི་སེམས་ཅན་དོན་རྣམས་གྱིས།།ཇི་ལྟར།

འདུལ་བ་རྣམས་ལ་ཆོས།།འགྲོ་བ་ཀུན་ལ་རབ་ཏུ་ཤོད།།ད་ནི་ཁྱོད་ཀྱིས་ཆོས་རྣམས་ལ།།སོམ་ཉི་དག་ནི་མི་བྱའོ།།སླར་ནི་དབང་བསྐུར་མི་བླང་སྟེ།།གཞན་དུ་དམ་ཚིག་ཉམས་པར་འགྱུར།།ཡང་དག་ཆོས་མཆོག་འཛིན་པ་སྟེ།།།
ཁམས་གསུམ་གྱིས་ནི་ཕྱག་བྱས་པའི།།དབང་བསྐུར་ཁྱོད་ཀྱིས་ཐོབ་པས་ན།།འདི་ལས་མཆོག་གཞན་ཡོད་མ་ཡིན།།དེ་བཞིན་གཤེགས་པ་ཐམས་ཅད་ཀྱིས་ཡེ་ཤེས་མཆོག་གི་དབང་བསྐུར་བའི་རྣལ་འབྱོར་པ་རྣམས་ཀྱི་བདག་ཉིད་ཆེན།
པོ་ནི་དཔལ་གསང་བ་འདུས་པ་ལས་གསུངས་ཏེ།འདི་ལྟར་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་།གསུང་དང་།ཐུགས་རྡོ་རྗེ་གསང་བ་མངོན་པར་རྟོགས་པའི་དབང་བསྐུར་བའི་སློབ་དཔོན་ལ་དེ་བཞིན་གཤེགས
པ་ཐམས་ཅད་དང་།བྱང་ཆུབ་སེམས་དཔའ་ཐམས་ཅད་ཀྱིས་ཇི་ལྟར་བལྟ་བར་བགྱི།དེ་བཞིན་གཤེགས་པ་ཐམས་ཅད་ཀྱིས་བཀའ་སྩལ་པ།རིགས་ཀྱི་བུ་བྱང་ཆུབ་ཀྱི་སེམས་རྡོ་རྗེ་ལྟ་བུར་དེ་བཞིན་གཤེགས་པ་ཐམས་ཅད་དང་།
བྱང་ཆུབ་སེམས་དཔའ་རྣམས་ཀྱིས་བལྟ་བར་བྱའོ།།དེ་ཅིའི་ཕྱིར་ཞེ་ན།བྱང་ཆུབ་ཀྱི་སེམས་དང་རྡོ་རྗེ་སློབ་དཔོན་འདི་གཉིས་ནི་གཉིས་སུ་མེད་ཅིང་གཉིས་སུ་བྱར་མེད་དོ།།རིགས་ཀྱི་བུ་མདོར་བྱས་ནས་བསྟན་པར་བྱ་སྟེ།ཕྱོགས།
བཅུའི་འཇིག་རྟེན་གྱི་ཁམས་ན་སངས་རྒྱས་དང་བྱང་ཆུབ་སེམས་དཔའ་ཇི་སྙེད་འཁོད་ཅིང་འཚོ་བ་དང་སྦྱོང་བ་དེ་དག་ཐམས་ཅད་དུས་གསུམ་དུ་ལྷགས་ནས།སློམ་དཔོན་དེ་ལ་དེ་བཞིན་གཤེགས་པ་ཐམས་ཅད་ཀྱི་མཆོད་པས་ཡང་དག་པར

མཆོད་དེ།སངས་རྒྱས་ཀྱི་ཞིང་དེར་ནི་འགྲོའོ།།ངག་རྡོ་རྗེའི་ཡི་གེའང་འདི་སྐད་བརྗོད་དེ།བདག་ཅག་དེ་བཞིན་གཤེགས་པ་ཐམས་ཅད་ཀྱི་ཕའོ།།བདག་ཅག་དེ་བཞིན་གཤེགས་པ་ཐམས
ཅད་ཀྱི་མའོ།།ཞེས་བྱ་བ་ནས།བདག་ཅག་དེ་བཞིན་གཤེགས་པ་ཐམས་ཅད་ཀྱི་སྟོན་པའོ།།ཞེས་བྱ་བའི་བར་དུའོ།།འདི་ལྟ་སྟེ།དཔེར་ན་རིགས་ཀྱི་བུ་སངས་རྒྱས་བཅོམ་ལྡན་འདས་ཕྱོགས་བཅུ་ན་ཇི་སྙེད་བཞུགས་ཤིང་རབ་ཏུ་སྤྱོད
པའི་སངས་རྒྱས་བཅོམ་ལྡན་འདས་དེ་རྣམས་ཀྱི་སྐུ་དང་།གསུང་དང་།ཐུགས་རྡོ་རྗེའི་བསོད་ནམས་ཀྱི་ཕུང་པོ་བས་ཀྱང་སློབ་དཔོན་གྱི་བ་སྤུའི་བུ་ག་གཅིག་འཕགས་སོ།།དེ་ཅིའི་ཕྱིར་ཞེ་ན།རིགས་ཀྱི་བུ་བྱང་ཆུབ་ཀྱི་སེམས་ནི་སངས་རྒྱས་ཐམས།
ཅད་ཀྱི་ཡེ་ཤེས་ཀྱི་སྙིང་པོར་གྱུར་པ་དང་།སྐྱེ་བའི་གནས་སུ་གྱུར་པ་དང་།ཐམས་ཅད་མཁྱེན་པའི་ཡེ་ཤེས་ཀྱི་འབྱུང་གནས་ཡིན་པའི་ཕྱིར་དུའོ།།ཡེ་ཤེས་གྲུབ་པ་ལས་རྡོ་རྗེའི་ཡེ་ཤེས་ཀྱི་དབང་བསྐུར་བའི་ཆོ་ག་སྟེ།ལེའུ་བཅུ་བདུན་པའོ།།།
།རྡོ་རྗེའི་ཡེ་ཤེས་ཆེན་པོ་རབ་ཏུ་སྒོམ་པའི་རྣལ་འབྱོར་གྱི་དབང་་ཕྱུག་ཆེན་པོའི་མཐུ་ནི་བསྐལ་པ་བྱེ་བ་བརྒྱར་ཡང་བརྗོད་པར་མི་ནུས་མོད་ཀྱི།དཔལ་བདེ་མཆོག་ལས་བཤད་པ་ཅུང་ཟད་ཅིག་བརྗོད་པར་བྱ་སྟེ།ཀུན་ཏུ་ཀུན་
ནས་ཐམས་ཅད་དུ།།བདག་ཉིད་རྟག་ཏུ་རྣམ་པ་ཀུན།།སངས་རྒྱས་ཐམས་ཅད་བརྟན་གཡོ་ཀུན།།ཀུན་གྱི་དངོས་པོར་དེ་འགྱུར་རོ།།སངས་རྒྱས་ཞིང་ནི་མ་ལུས་པར།།སངས་རྒྱས་སྤྲུལ་པ་སྒྲུབ་པར་བྱེད།།སངས་རྒྱས་སྤྲུལ་པ་སྒྱུ་མ

ཡིཡི།།།སངས་རྒྱས་རྣམས་ཀྱིས་མཛད་པ་སྟོན།།པདྨ་སྒྱུ་མ་རྣམ་འཕྲུལ་པ།།སངས་རྒྱས་རྡོ་རྗེ་འཛིན་ལ་སོགས།།སྣ་ཚོགས་གཟུགས་བྱེད་རིགས་པ་ཡིས།།འགྲོ་བ་མཐའ་དག་མགུ་བར་བྱེད།།ཁམས་གསུམ་པ་ཡི་རྒྱལ་སྲིད་ཆེ།།
འཇོམས་འདུམ་གཡུལ་འགྱེད་སྐུར་བ་དག།རྒྱལ་སྲིད་སྒྱུ་མར་རྣམ་སྤྲུལ་བས།།བྱ་བ་ཐམས་ཅད་སྟོན་པར་བྱེད།།ཁམས་གསུམ་པ་ཡི་རྒྱལ་སྲིད་ཆེ།།བདག་རྟུལ་ཕོད་པས་མནན་ནས་ནི།།འགྲོ་བ་ཐམས་ཅད་རབ་འཇོམས་པ།།
ལྷ་ཡི་གར་གྱིས་སྟོན་པར་བྱེད།།དེ་ལ་སོགས་པ་མཐའ་ཡས་མཆོག།ཆོས་དབྱིངས་མཉམ་དང་མི་མཉམ་པ།།ནམ་མཁའི་དབྱིངས་ཀྱི་མཐའ་ཀླས་པའི།།སྣ་ཚོགས་ཀུན་གྱི་བདེ་མཆོག་གིས།།ནམ་མཁའ་ཀུན་གྱི་སྐབས་ན་དཔའ།།།
རྡོ་རྗེ་སེམས་དཔའ་དེ་བཞིན་གཤེགས།།དཔལ་དགྱེས་རོལ་པར་རྣམ་འཕྲུལ་པ།།སྣ་ཚོགས་ཀྱིས་ནི་རྣམ་པར་རོལ།།རྣམ་པ་སྣ་ཚོགས་སྐལ་བཟང་པོར།།རྣམ་པ་སྣ་ཚོགས་བདེ་མཆོག་གིས།།འདུལ་བ་རྣམ་པ་སྣ་ཚོགས་ཀྱིས།།སེམས།།
ཅན་ཁམས་ནི་རབ་ཏུ་སྡུད།།དེ་ལ་སོགས་པ་མཐའ་ཡས་མཆོག།ཆོས་ཀྱི་དབྱིངས་དང་མཉམ་པ་ཡིས།།ནམ་མཁའི་དབྱིངས་ཀྱི་མཐའ་ཀླས་པའི།།སངས་རྒྱས་ཐམས་ཅད་འབྱུང་བའི་མཆོག།ནམ་མཁའ་ཀུན་གྱི་སྐབས་ན་དཔལ།།
རྡོ་རྗེ་སེམས་དཔའ་ར་བ་གནས་ཏེ།།གྲུབ་པའི་དབང་ཕྱུག་རབ་གྲགས་པས།།ལུས་ཅན་གང་དེར་རབ་གྲགས་པ།།ཐམས་ཅད་བདག་ཉིད་སྒྲུབ་པར་བྱེད།།བཅོམ་ལྡན་འདས་དཔལ་རྡོ་རྗེ་སེམས་དཔས་དེ་སྐད་ཅེས་གསུངས་སོ།།

སངས་རྒྱས་ཀུན་ཏུ་མོས་པ་ཡིས།།སྡིག་མེད་སྟོབས་ཀྱིས་ངོ་མཐོན་དུ།།ཕ་རོལ་གནོན་པའི་རྩལ་དག་གིས།།ཤིན་ཏུ་གདུག་ཅིང་ཁྲོ་གཏུམ་པ།།སེམས་ཅན་རྣམ་པ་མང་པོའི་ཁམས།།འཇིག
རྟེན་ཐམས་ཅད་རབ་ཏུ་འཇིགས།།ཤིན་ཏུ་གདུལ་དཀའ་གདུག་པ་རྣམས།།བྱིས་པ་རྐུན་པོ་ཁྲོས་པོ་ཡིས།།ཐམས་ཅད་རྣམ་པར་སྦྱོང་བར་བྱེད།།བྲིད་པ་དང་ནི་སྒྱུ་དག་དང་།།ངོ་མཐོན་སྟོབས་དང་དེ་བཞིན་དུ།།དགྲ་ཆ་ལྔ་ཡིས་བཀང།
ནས་ནི།།དེ་ཚེ་འཇིག་རྟེན་གསུམ་ལས་རྒྱལ།།སྐྱེ་འགྲོ་གནས་དང་འགྲོ་བ་རྣམས།།འདུལ་བའི་ཐབས་ནི་སྣ་ཚོགས་ཀྱིས།།མཐའ་དག་བཏུལ་ནས་འགྲུབ་པར་འགྱུར།།འདུལ་བའི་ཐབས་ནི་སྣ་ཚོགས་ཀྱིས།།རང་གི་རྒྱལ
སྲིད་རྟག་ཏུ་སྐྱོང་།།གཡེམ་པ་རྣམས་ལ་གཡེམ་པར་འགྱུར།།ཁྲོ་བ་རྣམས་ལ་ཁྲོ་བའི་མཆོག།ཞི་བ་རྣམས་ལ་ཞི་བའི་མཆོག།དྲག་ཤུལ་ཅན་ལ་དྲག་པོས་གནོན།།སྡིག་མེད་སྟོབས་ཀྱིས་ངོ་མཐོན་དུ།།དབང་ཕྱུག་དམ་པ
རབ་མནན་ནས།།ལྷ་མོ་ཨུ་མ་འཕྲོགས་ནས་ནི།།དེ་ཚེ་ལོངས་སྤྱོད་རང་གིས་སྤྱོད།།སྡིག་མེད་སྟོབས་ཀྱིས་ངོ་མངོན་དུ།།མཐུ་བོ་ཆེ་ཡང་རབ་མནན་ནས།།རཱུ་པི་ནཱི་ཡང་འཕྲོགས་ནས་ནི།།དེ་ཚེ་ལོངས་སྤྱོད་རང་གིས་སྤྱོད།།སྡིག
ད་སྟོབས་ཀྱིས་ངོ་མཐོན་དུ།།སྐྱེ་རྒུའི་བདག་པོར་རབ་མནན་ནས།།ལྷ་མོ་རབ་ཏུ་ཞི་བ་འཕྲོགས།།དེ་ཚེ་ལོངས་སྤྱོད་རང་གིས་སྤྱོད།།སྡིག་མེད་སྟོབས་ཀྱིས་ངོ་མཐོན་དུ།།འདོད་པའི་ལྷ་ནི་རབ་མནན་ནས།།དགའ་སྡུག་རྨི་རྨི་

དབང་ཕྱུག་མ།།འཕྲོགས་ནས་དེ་ཚེ་བདག་རང་སྤྱོད།།དེ་ལ་སོགས་ཏེ་མཐའ་ཡས་མཆོག།ཆོས་དབྱིངས་མཉམ་དང་མི་མཉམ་པ།།ནམ་མཁའི་དབྱིངས་ཀྱི་མཐའ་ཀླས་པར།།རྡོ་རྗེ་ལས་མཆོག་རྣམ་པར་གནོན།།དེ་ལ་སོགས
པའི་རྣམ་འཕྲུལ་པ།།སྣ་ཚོགས་རྒྱུད་ལས་བསྟན་པ་ཡིན།།ཡེ་ཤེས་གྲུབ་པ་ལས་མཐུ་ངེས་པར་བསྟན་པ་དང་དབང་པོ་མཆོག་རྣམས་ལེགས་པར་སྤྱོད་པ་སྟེ།ལེའུ་བཅོ་བརྒྱད་པའོ།།།།གང་ཞིག་ཡང་དག་ཡེ་ཤེས་མེད།།།
འདི་ལྟར་ལོག་ཤེས་སྦྱོར་བར་ལྡན།།དབང་པོ་བར་མ་ཞེས་བཤད་དེ།།དེ་ཡི་བྱ་བ་ཡང་བཤད་བྱ།།གང་ཞིག་སྔར་ནི་ལམ་བཤད་པའི།།ཕྱག་ལ་སོགས་པ་ཐམས་ཅད་དང་།།དེ་བཞིན་འདུས་པའི་ཚིགས་སུ་བཅད།།དེ་དག
ཀུན་ཀྱང་བྱ་བ་ཡིན།།རྣམ་པ་ཀུན་ཏུ་མཆོག་ལྡན་པའི།།རང་གི་ལྷ་ནི་སྐད་ཅིག་གིས།།བསྐྱེད་ལ་སྔོན་བཞིན་རྣལ་འབྱོར་པས།།ལམ་ལ་གནས་ཏེ་བཟླས་བརྗོད་བྱས།།མཐར་ཡང་འདི་སྐད་བརྗོད་པར་བྱ།།སྲས་བཅས་སངས
རྒྱས་ཐམས་ཅད་དང་།།ཐུགས་རྗེ་ཆེན་པོའི་བདག་ཉིད་ཅན།།བདག་ལ་བཀའ་དྲིན་མཛད་དུ་གསོལ།།ཐོག་མེད་དུས་ནས་འདིའི་བར་དུའང་།།བདག་ནི་འཁོར་བར་འཁོར་གྱུར་ཏེ།།ཡང་དག་ཡེ་ཤེས་མ་མཐོང་བས།།སྡུག་བསྔལ
རྣམས་ཀྱིས་རྟག་ཏུ་དུབ།།ཇི་ལྟར་ཡེ་ཤེས་སྐྱེ་འགྱུར་བ།།གང་གི་ཡེ་ཤེས་མཆོག་ཐོབ་ནས།།སེམས་ཅན་ཁ་ལོ་སྒྱུར་འགྱུར་བ།།ཁྱེད་ཀྱིས་དེ་ལྟར་བདག་ལ་མཛོད།།ཇི་ལྟར་འདས་པའི་རྫོགས་སངས་རྒྱས།།དེ་བཞིན་དེ་ལྟར་མ

བྱོན་པས།།སེམས་ཅན་དོན་མཛད་ཅེས་གྲགས་པ།།དེ་ལྟར་བདག་ཉིད་བགྱིད་པར་བརྩོན།།རིམ་པ་འདི་དང་ལེགས་ལྡན་པར།།གལ་ཏེ་ཡང་དག་འཇུག་འགྱུར་བ།།དེ་ནི་ཡེ་ཤེས་མཆོག་འགྱུར།།
།།ལོག་པའི་ཕམ་དུ་འགྲོར་མི་འགྱུར།།ཡེ་ཤེས་གྲུབ་པ་ལས་དབང་པོ་འབྲིང་པོ་བསྟན་པ་སྟེ།ལེའུ་བཅུ་དགུ་པའོ།།།།ཕྱག་རྒྱའི་དཀྱིལ་འཁོར་སྐུ་མདོག་སོགས།།ཕྱག་དང་གདན་ནི་རྣམ་པ་སྒྲོམ་དང་།།ཏང
འཛིན་གསུམ་དང་ཕྱག་རྒྱ་བཞི།།ཞལ་གསུམ་དང་ནི་ཕྱག་དྲུག་རྣམས།།བསྒོམ་འགྱུར་འདི་ནི་ཕྱི་ཤུན་བཅས།།སྣ་ཚོགས་སྤྲོས་པའི་མན་ངག་རྣམས།།དེ་ཀུན་དམན་པ་ཡིན་པར་བཤད།།དེ་རྣམས་ལ་ཡང་དེ་བཞིན་ཐབས།།
དེ་ལ་གཏན་ཚིགས་བཤད་པར་བྱ།།མཆོག་དང་བར་མའི་ལམ་དག་ལས།།ཇི་བཞིན་ཆུང་ངུ་གཞན་བྱ་བ།།ལྷ་དང་སྔགས་ནི་རྣལ་འབྱོར་པས།།རྒྱུད་ལས་གསུངས་པ་ཀུན་ཏུ་བྱ།།གང་ལ་མཉམ་པའི་སེམས་ཡོད་པ།།དེ་ལ་ཡེ་ཤེས
སྐྱེ་འགྱུར་གྱི།།གཞན་དུ་བསྐལ་པ་བྱེ་བ་ནི།།བརྒྱས་ཀྱང་དེ་འཐོབ་མི་འགྱུར་རོ།།ཀུན་ཏུ་སེམས་དཔའ་དང་ལྡན་པའི།།དགོས་པ་ཆེར་ལྡན་བློ་གྲོས་བཟང་།།སྔར་བཤད་མཚན་ཉིད་ལྡན་པ་ཡི།།རྣལ་འབྱོར་ཡེ་ཤེས་མཆོག་འཐོབ
འགྱུར།།གང་ཞིག་པར་མཐའ་གཉིས་པོ་ཉིད།།བསྒོམ་པ་གསུམ་པོ་གཙོ་བོ་ལས།།ཡང་དག་ཡེ་ཤེས་འབྱུང་བའི་དོན།།ཡང་དག་བྱ་བ་དབང་དུ་འགྱུར།།དེ་ཉིད་མེད་པར་འཚང་མི་རྒྱ།།ལམ་ལ་བགྱིད་པ་དེ་ཉིད་མིན།།དེ་བས་ལམ།།

ལ་གནས་བདག་ཉིད།།བསྒྲུབས་ན་ཡེ་ཤེས་འཐོབ་པར་འགྱུར།།གང་ཞིག་ལམ་ལས་ཉམས་པ་དང་།།སྙིང་རྗེ་དང་བྲལ་སེམས་ལྡན་ཞིང་།།ཆགས་སོགས་དོན་ལ་སྤྲོ་བདག་ཉིད།།དེ་རྣམས་ལ་ནི་འབྱུང་མི་འགྱུར།།ཡེ་ཤེས་གྲུབ།
པ་ལས་དབང་པོ་ཐ་མ་བསྟན་པ་སྟེ།ལེའུ་ཉི་ཤུ་པའོ།།།།རྣལ་འབྱོར་པ་ཡེ་ཤེས་གྲུབ་ཕྱིར།།བདག་གིས་ཡང་དག་ཉིད་དུ་བཤད།།རྒྱུད་ཀུན་ཏུ་ནི་སྦས་གྱུར་པའི།།གསང་བ་འདི་ནི་བཤད་མི་བྱ།།གང་ལ་ཡེ་ཤེས
མཆོག་གིས་ནི།།རྣལ་འབྱོར་མཆོག་ནི་མེད་གྱུར་པ།།ལྷ་གཟུགས་ཀྱི་ནི་བསྒོམ་པ་ལ།།སེམས་ནི་བརྩོན་པ་དག་ཏུ་བྱ།།གླེགས་པམ་ཙམ་ཞིག་བསྟེན་པ་ཡང་།།སྦྱིན་མི་བྱ་བར་ཤེས་བྱ་སྟེ།།རྡོ་རྗེའི་ཡེ་ཤེས་རབ་སྤངས་པས།།རྨོབླས་
པ་དམྱལ་བར་འགྲོ་བར་འགྱུར།།དེ་ཡི་དམྱལ་བའི་རྒྱུར་འགྱུར་བས།།མི་དེ་མནར་མེད་འཐོབ་པར་འགྱུར།།དེ་བས་བདག་གཞན་ཕུང་བ་ནི།།འབྱུང་བས་ངེས་པར་འསྲུང་བར་བྱ།།གཞན་དུ་སྟོན་པར་འགྱུར་ན་ནི།།དམ་ཚིག་དག་ཀྱང
ཉམས་པར་འགྱུར།།རྣལ་འབྱོར་རྒྱུད་ནི་དུ་མ་རུ།།བརྩེར་ལྡན་སངས་རྒྱས་ཐམས་ཅད་ཀྱིས།།རྟོག་པའི་དྲ་བ་རྣམ་སྤངས་པ།།རྡོ་རྗེའི་ཡེ་ཤེས་འདི་མཆོག་ཡིན།།རྡོ་རྗེ་སེམས་དཔའི་སྒྲུབ་པ་འདི།།ལུང་དང་རིག་པ་ལས་ཤེས་བྱ།།སྒྲུབ།
པའི་ཐབས་ནི་བྱས་པ་ལས།།བདག་གིས་དགེ་བ་གང་བསགས་པ།།དེས་ནི་སེམས་ཅན་ཐམས་ཅད་ཀྱང་།།རྡོ་རྗེ་སེམས་དཔའ་མཆོག་ཐོབ་ཤོག།དཔལ་ཨོཾ་རྒྱན་ལས་བྱུང་བ་ཡེ་ཤེས་གྲུབ་པ་ཞེས་བྱ་བའི་སྒྲུབ་ཐབས་འཇིག་རྟེན་དང

འཇིག་རྟེན་ལས་འདས་པའི་རྒྱལ་པོ་ཆེན་པོའི་སྤྱོད་པ་མཛད་པ་སློབ་དཔོན་ཨིནྡྲ་བྷཱུ་ཏིའི་ཞལ་རྫ་ནས་ཀྱིས་མཛད་པ་རྫོགས་སོ།།།།རྒྱ་གར་གྱི་མཁན་པོ་ཤྲདྡྷ་ཀ་ར་ཝརྨ་དང་།ཞུ་ཆེན་གྱི་ལོ་ཙཱ་བ་དགེ་སློང་རིན་
ཆེན་བཟང་པོས་བསྒྱུར་ཞིང་ཞུས་ཏེ་གཏན་ལ་ཕབ་པ།སླད་ཀྱི་དགེ་སློང་ཚུལ་ཁྲིམས་རྒྱལ་བས་དཔེ་འབྱུང་པོའི་དབང་པོ་མི་འདྲ་བ་གཅིག་གདའ་བར་ཡང་གཏུགས་པ་ལགས་སོ།།